**FELHÍVÁS**

**a tankötelessé váló gyermekek iskolai beíratására**

A nemzeti köznevelésről szóló 2011. évi CXC. törvény 45.§ (1) bekezdése értelmében Magyarországon minden gyermek köteles az intézményes nevelés-oktatásban részt venni, tankötelezettségét teljesíteni.

A gyermek abban az évben, amelynek augusztus 31. napjáig a hatodik életévét betölti, - de legkésőbb az azt követő évben - **tankötelessé** válik. Az a gyermek, akinek esetében azt a szakértői bizottság javasolja, további egy nevelési évig az óvodában részesül ellátásban, és ezt követően válik tankötelessé. A tankötelezettség teljesítése a tanév első tanítási napján kezdődik.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 21.§-a értelmében a tankötelezettség megkezdésének feltétele, hogy a gyermek értelmi, lelki, szociális és testi fejlettségének állapota elérje az iskolába lépéshez szükséges szintet.

**A gyermek felvételéről az igazgató dönt.**

Az iskolai felvétellel kapcsolatban meghozott döntés ellen, annak közlésétől számított tizenöt napon belül – a döntéshozó intézményhez benyújtott, de az intézmény fenntartójának címzett kérelemmel – a szülő eljárást indíthat. A kérelemről a fenntartó hoz másodfokú döntést.

**Mit kell tudni a beíratásról?**

A Rendelet 22. § (2) bekezdése értelmében az adott évben **tanköteles korba lépő gyermeket a szülő köteles beíratni** a lakóhely szerint illetékes vagy a választott iskola első évfolyamára.

**Az általános iskolai beiratkozás időpontja:**  **2025**. **április 10. (csütörtök) 8-19 óra**

**2025**. **április 11. (péntek) 8-19 óra**

A szülők, gondviselők a beiratkozó gyermek körzetes iskoláját az alábbi keresőfelületen találják meg: [**https://kir.hu/korzet**](https://kir.hu/korzet)

A beiratkozáskor be kell mutatni a gyermek személyazonosítására alkalmas, a gyermek nevére kiállított személyi azonosítót, ennek hiányában születési anyakönyvi kivonatát, továbbá a gyermek lakcímét igazoló hatósági igazolványt.

**A szülőknek lehetőségük van a dokumentumok személyes bemutatása előtt a KRÉTA (BÁI) e-ügyintézés felületén történő benyújtására, a beiratkozás egyszerűsítése érdekében.** A KRÉTA-rendszer működéséről és a beiskolázás részleteiről az iskolák honlapjai adnak tájékoztatást. A személyes megjelenés ebben az esetben is kötelező adategyeztetés céljából.

**Fontos, hogy az általános iskolai beiratkozáshoz szükséges dokumentumokat, nyomtatványokat mindkét törvényes képviselő aláírásával ellátva kell benyújtani.**

A különélő szülők a gyermek sorsát érintő lényeges kérdésekben - így az iskola megválasztásában – közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta.

Az adott évben tanköteles korba lépő **sajátos nevelési igényű gyermeket a szakértői véleményben kijelölt iskolába kell beíratni.**

**A nemzetiséghez tartozó jelentkező**t – ha a felvételi követelményeknek megfelel – a nemzetiség nyelvén vagy a nemzetiség nyelvén és magyarul tanító iskolába, tagozatra, osztályba, csoportba fel vagy át kell venni.

Magyar állampolgár engedély nélkül folytathat tanulmányokat külföldön és tankötelezettségét külföldi nevelési-oktatási intézményben is teljesítheti. **A tanköteles tanuló tanulmányainak külföldön történő folytatását** – a tanköteles gyermek nyilvántartása céljából a 2011. évi CXC. törvény 91. § (2) szerint – **be kell jelenteni az Oktatási Hivatalnak,** illetve ha a tanuló már hazai iskolába beiratkozott, az iskola igazgatójának és a hivatalnak.

**A nem magyar állampolgár kiskorú akkor tanköteles** Magyarországon, ha

* menekült, oltalmazott, menedékes, valamint a menedékjogról szóló törvény alapján befogadott jogállású,
* a szabad mozgás és tartózkodás jogával rendelkező személyek beutazásáról és tartózkodásáról szóló törvény szerint a szabad mozgás és tartózkodás jogát Magyarországon gyakorolja,
* a harmadik országbeli állampolgárok beutazásáról és tartózkodásáról szóló törvény hatálya alá tartozik, és bevándorolt vagy letelepedett jogállású, vagy Magyarország területén való tartózkodásra jogosító engedéllyel rendelkezik.

A feltételek meglétét a tanuló nevelési-oktatási intézménybe történő felvételénél igazolni kell. A Magyarországon tartózkodó nem magyar állampolgár, ha megfelel a fenti feltételeknek, az iskolai nevelést-oktatást a tankötelezettség fennállása, továbbá a 18. életéve betöltése előtt megkezdett tanulmányok befejezéséig a magyar állampolgárokkal azonos feltételekkel veheti igénybe.

**Az a szülő** vagy törvényes képviselő,**aki** a szülői felügyelete vagy gyámsága alatt álló **gyermeket kellő időben az iskolába nem íratja be, szabálysértést követ el**.